정조 1년
丁酉十月初四日巳時。上御熙政堂。大臣備局堂上引見。御史同爲入侍時。領議政金尙喆。左譏政鄭存謙。右議政徐命善。兼禮曹判書蔡濟恭。行知中樞府事具善復。行戶曹判書鄭弘淳。行司直洪樂性。判敦寧府事李重祜。漢城判尹鄭尙淳。行副司直張志恒。刑曹判書鄭光漢。兵曹判書金鍾秀。行副司直李漢膺。行都承旨洪國榮。開城留守兪彦鎬。左副承旨鄭民始。大司憲趙時俊。大司諫洪檢。司諫鄭宇淳。持平姜彝正。正言南鶴聞。副校理鄭志儉。御史沈念祖。右承旨李義翊。記事官鄭東浚。事變假注書閔孝克。記事官林錫喆徐龍輔。以次進伏訖。尙喆等曰。日間聖候。若何。上曰。一樣矣。尙喆曰。王大妃殿氣候。若何。上曰。一樣矣。尙喆曰。惠慶宮氣候。若何。上曰。一樣矣。上曰。春夏之旱。田野無靑。東南之水。陵谷易處。昨夜轟燁之異。又發於收藏之時。上天之示警。有若耳提面命。中宵凜惕。莫知所以。凡於政令之際。燕閑之時。自勉而自礪者。莫過懋實。唯卿等以誠敬二字。輔予不逮。以爲報答之道焉。尙喆曰。人君之對越。非不至矣。臣僚之勉戒。亦或有之。非知之難。唯行之難。伏願殿下。懋哉懋哉。益奮聖志。仰答天譴。以爲消弭祈永之圖焉。且如臣無似。十年爲相。無一報效。只事伴食。徒使至尊獨勞於上。安得不召災而致異也。伏乞亟賜斥退。改卜賢德。仰弭天災。以濟時艱焉。存謙曰。方當一初之時。時化淸明。宜致祥瑞。而反召災異。莫非如臣無似。猥忝三事。不能燮理之致也。伏乞亟賜斥退焉。命善曰。至以臣身言之。猥忝不敢當之地。居常警懼。昨夜轟燁之異。適在臣新卜之初。有若專由於臣身。伏乞亟賜斥退焉。上曰。大臣策免之事。始自漢時。而此非誠實之道。卿等更勿言之。尙喆曰。此平安監司洪樂純分等狀啓也。以爲道內農形。大抵豐熟。尤甚各邑。初非可論。永柔等三十六邑置之稍實。平壤等六邑置之之次。推奴徵債依前防塞事。請令廟堂稟旨。分付矣。分等依狀請施行。而本道農形之若是登熟。爲西民幸甚。道臣所請。亦不過推奴徵債防塞而已。依狀請擧行之意。分付。何如。上曰。依爲之。出擧條尙喆曰。此咸鏡前監司趙重晦災實分等狀啓也。安邊等四邑置之尤甚。德源等五邑置之之次。高原等十四邑置之稍實。仍以爲尤甚邑新還各穀限五分一代納。舊還特爲停捧。之次邑舊還五分一。亦許代捧。明川以南尤甚邑進俸吏。姑許停退。京外流配限明秋勿定配所於尤甚邑事。請令廟堂稟處矣。分等依狀請施行。而今年北路農形。初旣登稔秋後被災。比他稍歇。而昨年大賑後。民事亦不可不念。尤甚四邑新還各穀之五分一代納。舊還之停捧。之次五邑舊還五分一代捧。明川以南進捧吏停退。京外配流。限明秋勿定配所於尤甚邑事。竝依狀請擧行之意。分付。何如。上曰。依爲之。出擧條尙喆曰。此京畿監司權噵災實分等狀啓也。廣州等九邑置之尤甚。通津等二十一邑鎭置之之次。楊州等七邑置之稍實。而所條論中其一尤甚之次邑新還米租。以相當穀折半代捧稍實邑三分一代捧。待明秋還作本邑事也。分等依此施行。今年畿民。雖不可不顧恤。春後口食之外。種子亦不可不念。尤甚之次邑米租代捧。許以三分一。稍實邑。許以四分一。何如。上曰。依爲之。尙喆曰。其一。各邑所受平倉北漢大興臨津長山餉穀。勿論尤甚之次稍實。姑令捧留本邑事也。城餉運納。最爲災年民弊。而餉穀體重。亦難準許。尤甚之次邑則平倉外其他所納。竝令捧留本邑。何如。上曰。依爲之。尙喆曰。其一。守摠兩營牙兵身米。勿論尤甚之次。限今年以錢代納事也。兩營保米。曾已以錢代捧。牙兵所納。今又以錢代捧。則軍兵放料。實無其路云。此則勢難許施矣。上曰。予意非不欲尤甚邑以錢代捧。而聞該廳校隷接濟之道。推移不得云。則來年勢將違法換米。是欲爲畿民。而反不念都民也。雖不得以錢代捧。大抵無論登歲歉年。民情之欲以錢代捧者。可知其本色受捧之時。爲弊多端。今後該廳。若復操縱於受納之際。有所現發。則守摠使當重勘。以此預爲嚴飭。可也。尙喆曰。其一。卽劃定舊還安徐事也。其一。卽通津高陽敗船拯米停退事也。其一。卽推奴徵債限明秋防塞事也。今年奮還。勢難加徵。兩邑拯米。數且零星。推奴徵債。在所當禁。此則竝依狀請許施。其一。稍實邑面里被災孔酷處。凡係施惠之道。與尤甚邑請蒙一視之澤事也。雖曰。稍實邑。若其被災尤甚之面里。民間形勢。誠如道臣所論。而旣不面里分等之後。易致虛實相蒙之弊。此惟在道臣之十分査實。從長闊狹。以此分付。何如。上曰。依爲之。出擧條尙喆曰。此統制使李昌運狀啓也。今番漂倭船領來時。河東府使柳鎭豊。昆陽郡守申敬文。以其中路下陸。不謹護送。其罪狀。請令廟堂稟處矣。今此兩邑守令。纔因道臣狀罷。旣已出代。今無可論。置之。何如。上曰。依爲之。出擧條尙喆曰。今番使行。旣兼陳奏。雖無別般幹事之端。終不可無不虞之備。官銀三千兩。以箕營所在。推移帶去。而如無彼中公費。則回還時還納之意。分付任譯。何如。上曰。依爲之。出擧條尙喆曰。寫字官之分送諸道監兵營。初因渠輩之上言。終有朝家之處分。而關西湖西湖南三道臣。認以厚賊之所設施。無所論稟。直爲逐送。其在事體。誠極未安。三道道臣。從重推考。何如。上曰。依爲之。尙喆曰。寫字官還送一款。何以爲之乎。上曰。左右相諸堂之意。何如。左議政鄭存謙曰。寫字官之一依畫師例。分送諸道幕窠。蓋因渠輩之上言而所已許施者。則非但行之已久。當此勸奬之時。合有務念之道。仍前置之。似宜矣。右議政徐命善曰。當此勸奬之時。宜有顧念之政。且畫員則差送。寫官則除減。恐有向隅之嘆。依前置之。似好矣。禮曹判書蔡濟恭曰。寫廳本來淸寒。無所聊賴。當初朝家之依渠輩上言。許以幕裨之窠者。蓋出於一以勸藝。一以酬勞之意也。今若革罷。則其落莫姑無論。當此特敎勸奬之時。恐不無解體之慮。依前爲之。似好矣。上曰。卿等之言是矣。仍舊貫。可也。出擧條尙喆曰。今番雖云捉虎。終莫如時。時行獵。使不得接跡於近城之地。分付各軍門。使之擧行。恐似得宜矣。上曰。時時搜討草記。可也。出擧條鍾秀曰。禁軍七番每都目久勤應遷。只有五窠矣。今則一番旣以宣薦塡差。則當報久勤者爲六番。而扈衛廳旣罷之後。九所任久勤。今無可論。則久勤應遷人數。比前減少矣。久勤邊將之法。本爲禁軍設立者也。今若加出久勤一窠。使六番中每番久勤各一人。每都目應遷。則事甚方整。且可爲慰悅禁旅之道。故臣以此議于大臣將臣。則皆以爲合宜。故敢達。上曰。大臣與武將之意。何如。領議政金尙喆曰。六番久勤之中。所不足者一窠。況一都政六久勤。亦必無一時盡遷之理。何惜此一窠。不以慰六番禁軍乎。兵判所奏。許施。似好矣。右議政徐命善曰。久勤之加出一窠。在銓曹別無掣礙。在禁軍殊甚平均。方當整飭之時。宜有慰聳之政。兵判所奏恰好矣。訓鍊大將張志恒曰。久勤旣有所減之窠。則比前無所加於禁旅。大爲慰惠。亦甚均平。兵判所奏誠好矣。御營大將具善復曰。宣薦禁軍變通創設之後。六番各一窠久勤。實是平均之政。扈衛廳久勤旣罷。則在銓曹一窠之加出。亦無所掣礙。兵判所奏誠好矣。上曰。依爲之。出擧條濟恭曰。庭試初試。曾前則以三所分設矣。近因朝家申飭截嚴。場屋之紛沓。稍異於前。雖不分設三所似無不可容之患。而此非自下擅便之事。故敢此仰達矣。上曰。以一二所設行。可也。出擧條弘淳曰。稅廳米儲。本甚苟艱。支用無路。不得不有夫刷價以錢上下之變通。而最是京畿廳歲入不足。每患取用於他廳。未暇計償於均廳。則徒費其錢。未嘗覓用其米。若此不已。則均廳之所失。無可推之日。京畿夫刷價。依前以米上下之外。無他道理。旣已當初稟處之事。不可擅便。敢此仰達矣。上曰。依爲之。出擧條弘淳曰。年例江界別卜定人蔘。本爲八送使禮單所用。而餘數每年儲蓄。以爲別差倭漂差所給矣。昨年以後別差倭所給。至於八十餘斤。流來遺儲。盡用無餘。目下對馬島主弔慰禮單十六斤。事係時急。將以年例單蔘中未及封給者。先爲取用矣。今此十六斤之代及來頭無時差倭所用。不可不預爲措備。體蔘二十斤。別卜定取用其價。以關西小米區劃。勢不可已。下詢大臣處之。何如。上曰。大臣之意。何如。領議政金尙喆曰。地部事勢如此。今年蔘産不失云。依此擧行好矣。左議政鄭存謙曰。係是事勢之不可已者。依此區劃。使之及時措備爲好矣。右議政徐命善曰。戶判所請必出於不獲已。依數許施。似好矣。上曰。依爲之。出擧條光漢曰。今番赦典。只宥徒配以下。故各道眩於擧行。湖西則於徒年全放。湖南則於徒年分三等。須有一定之式。然後可無不齊之患矣。上曰。此後赦典。只宥徒配。則依湖南啓本例擧行。可也。出擧條上曰。御史進前。念祖進伏。上曰。予於卽位之初。特遣任使之臣。按廉一道。則非但奉使之無狀。大欠誠實之道。殊極駭然。當初封書中穀簿條。縷縷辭意。旣是丁寧。則擅許之道臣。何不論罪。濫分之守令。亦何不請勘。乃以報營加分。營穀未會減邑加分等名目。至煩於奏御文字。且百餘日內。歷遍七千餘里。逐庫査閱云者。亦豈成說乎。道爲四十餘州。州各有八九倉。則百餘日內。雖趲程而行。豈得親執査閱乎。以此以彼。御史不職之罪。在所難免矣。仍下詢大臣曰。御史書啓。卿等以爲如何。領議政金尙喆曰。觀此啓本。則事或違啓體。語或有閑漫。固已未安。而雖以龍川永柔事言之。當初道臣之狀聞請罪。專由於御史之言及營門。而及其歸奏之啓。反不免沒實。至於列邑加分之數。多至十餘萬石。而或曰報營加分。或曰營穀未會減。以此懸錄於奏御文字者。事未前有。已極駭訝。況擅許之道臣。濫分之守令。初無勘罪之請。論以奉使之體。所失甚多。不可不嚴處矣。上曰。御史沈念祖。爲先拿問定罪。可也。出擧條尙喆曰。觀此關西御史沈念祖書啓。則道內還穀加分。多至十餘萬石。而皆以報營加分懸錄矣。守令旣以民情之遑遑。紛然論報。則道臣量宜之題。豈欲若是其太濫。而事旣現發之後。不稟擅許之罪。不可不論。前道臣徐命膺。罷職。何如。上曰。前監司徐命膺之孤負委寄大矣。不可罷職而止。削職。可也。尙喆曰。以關西還穀之擅許加分。前道臣旣已被罪。則濫分之守令。不可不照法勘處。一竝拿問定罪。何如。上曰。依爲之。出擧條大司憲趙時俊。大司諫洪檢。司諫鄭宇淳。持平姜彝正。副校理鄭志儉。正言南鶴聞啓曰。請和緩爲先削去其號。依律處斷。上曰。不允。時俊檢宇淳彝正志儉鶴聞啓曰。請還寢遠竄罪人韓翼謩金吾草記勿施之命。仍施遠竄之典。上曰。不允。時俊檢宇淳彝正志儉鶴聞啓曰。請放歸田里罪人金相福爲先極邊遠竄。上曰。不允。措辭見上時俊檢宇淳彝正鶴聞啓曰。薪智島定配罪人敬彬。熊川縣定配罪人成運亟令王府。更爲設鞫得情。上曰。不允。時俊檢宇淳彝正鶴聞啓曰。請還寢放歸田里之命。仍施絶島定配之典。上曰。不允。時俊檢宇淳彝正鶴聞啓曰。請洪樂任亟令王府。設鞫嚴問。上曰。不允。時俊檢宇淳彝正鶴聞啓曰。請彦衡養遂獻遂竝令王府。設鞫嚴問。上曰。不允。時俊檢宇淳彝正鶴聞啓曰。請還寢會遂絶島定配之命。仍令王府。嚴鞫得情。上曰。不允。時俊檢宇淳彝正鶴聞啓曰。請還寢李觀源定配之命。更令王府。設鞫得情。上曰。不允。時俊檢宇淳彝正鶴聞啓曰。請還寢龜柱發捕都事還來之命。亟令王府。設鞫嚴問。快正邦刑。上曰。不允。時俊檢宇淳彝正鶴聞啓曰。請逆禶妻依金吾初定濟州地定配。籍沒家産。一依法典擧行。上曰。亟停勿煩。時俊檢宇淳彝正鶴聞啓曰。遲緩後物故罪人啓能亟施孥籍之典。上曰。不允。時俊檢宇淳彛正鶴聞啓曰。請放逐鄕里罪人朴宗德施以屛裔之典。上曰。不允。措辭見上時俊彝正啓曰。請大靜縣爲奴罪人金壽賢依律處斷。上曰。不允。時俊彝正啓曰。請爲奴罪人河翼龍金重得亟命王府。設鞫得情。快正王法。上曰。不允。時俊彝正啓曰。請梁山郡定配罪人錫達依律處斷。上曰。不允。時俊彝正啓曰。請削黜罪人金漢耆亟施竄配之典。上曰。不允。時俊彝正啓曰。請海南縣竄配罪人金載順亟令王府。設鞫嚴問。上曰。不允。時俊彝正啓曰。請故判書李潭亟施追削之典。上曰。不允。時俊彝正啓曰。請遠配罪人洪達洙亟令王府。更加嚴鞫。依律處斷。上曰。不允。時俊彝正啓曰。請遠竄罪人聖中亟令王府。設鞫嚴問。期於得情。快正王法。上曰。不允。時俊彝正啓曰。請削版罪人有臣宗甲義駿竝令王府。設鞫嚴問。依律處斷。上曰。不允。時俊彝正啓曰。請鄭克煥宋翼彦宋載中李鎭常吳翰源金載器趙德潤洪時溥李心淵朴相集李商進復一等。已物故外。設鞫嚴問。快施當律。上曰。不允。時俊彝正啓曰。請黑山島島配罪人李普溫設鞫嚴問。上曰。不允。時俊彝正啓曰。請鍾城府定配罪人趙濟泰。海南縣定配罪人李潤成更令王府。設鞫嚴問。施以當律。上曰。不允。時俊彝正啓曰。請定配罪人趙嵎亟寢酌處之命。仍令王府。設鞫得情。快正王法。上曰。不允。時俊彝正啓曰。請減死安置罪人興老亟寢酌處之命。仍令王府。設鞫得情。快正王法。上曰。不允。措辭見上檢宇淳鶴聞啓曰。請大靜縣爲奴罪人金壽賢更令王府。設鞫嚴問。依律處斷。上曰。不允。檢宇淳鶴聞啓曰。請爲奴罪人河翼龍金重得亟命王府。設鞫得情。快正王法。上曰。不允。檢宇淳鶴聞啓曰。請海南縣定配罪人李弘濟亟令王府。設鞫嚴問。上曰。不允。檢宇淳鶴聞啓曰。請海南縣竄配罪人金載順亟令王府。設鞫嚴問。上曰。不允。檢宇淳鶴聞啓曰。請亟收安置罪人睦祖煥量移之命及放逐罪人鄭遠達李俊永。島配罪人閔百奮放釋之命。以嚴隄防。上曰。不允。檢宇淳鶴聞啓曰。請寢竄逐罪人朴宗岳放釋之命。上曰。不允。檢宇淳鶴聞啓曰。請遠竄罪人聖中。放逐罪人有臣宗甲義駿等竝令王府。設鞫嚴問。期於得情。快正王法。上曰。不允。檢宇淳鶴聞啓曰。請鄭克煥宋翼彦宋載中李鎭常吳翰源金載器趙德潤洪時溥李心淵朴相集李商進復一等十二人。已物故外。亟令嚴鞫。快施當律。上曰。不允。檢宇淳鶴聞啓曰。請還寢秀愛福氷等酌處之命。依律處斷。上曰。不允。檢宇淳鶴聞啓曰。請海美縣定配罪人申光復更令王府。嚴鞫得情。上曰。不允。檢宇淳鶴聞啓曰。請楸子島定配罪人尹弘烈亟命王府。設鞫嚴問。上曰。不允。檢宇淳鶴聞啓曰。請金甲島爲奴罪人克觀。古今島爲奴罪人克泰。泗川縣定配罪人萬爀更令王府。嚴鞫得情。快正王法。上曰。不允。檢宇淳鶴聞啓曰。請定配罪人具翼遠亟寢酌處之命。仍令王府。嚴鞫得情。快施當律。上曰。不允。檢宇淳鶴聞啓曰。請減死安置罪人大燮亟寢酌處之命。仍令王府。設鞫得情。快正王法。上曰。不允。檢宇淳鶴聞啓曰。請減死罪人弼海亟寢酌處之命。仍令王府。設鞫嚴問。快正王法。上曰。不允。檢宇淳鶴聞啓曰。請放逐鄕里罪人尹得毅施以屛裔之典。上曰。不允。措辭見上上命書傳敎曰。玉堂不備。在外人員改差與未差之代。政官牌招開政。又命書傳敎曰。守令差出時急。而銓曹堂上。又復違牌。新除授吏曹參議。待下批卽爲牌招開政。上曰。違牌政官更爲牌招。出榻敎上曰。吏曹參議前望單子入之。出榻敎仍命退。諸臣以次退出。